Το δικαστήριο δέχθηκε πως τα επεισόδια ήταν οργανωμένα και υποκινούμενα παρ' ότι οι κατηγορούμενοι το αρνήθηκαν και δεν τους αναγνώρισε κανένα ελαφρυντικό. Ποινές φυλάκισης από 14 έως 21 μήνες στους δράστες.

Ένοχους έκρινε το Αυτόφωρο Μονομελές Πλημμελειοδικείο Θεσσαλονίκης τους τρεις κατηγορούμενους για την επίθεση σε βάρος του δημάρχου Γιάννη Μπουτάρη.

Το δικαστήριο τιμώρησε με ποινή φυλάκισης 14 μηνών τον έναν από τους δύο 20χρονους και τον 36χρονο ομογενή ενώ ο δεύτερος 20χρονος καταδικάστηκε σε ποινή φυλάκισης 21 μηνών. Ανέβαλε την επιβληθείσα ποινή για τους δύο 20χρονους επί τριετία ενώ για τον 36χρονο τη μετέτρεψε προς 15 ευρώ τη μέρα καθώς δεν συνέτρεχαν οι προϋποθέσεις για την αναστολή της ποινής.

Ο πρόεδρος του Δικαστηρίου, κατά την αναγγελία της απόφασης, δέχθηκε ότι επρόκειτο «περί οργανωμένης και υποκινούμενης επίθεσης σε βάρος του δημάχου» παρά το γεγονός πως οι κατηγορούμενοι το αρνήθηκαν.

Το δικαστήριο αποφάσισε επίσης την αιτηθείσα αποζημίωση στο δήμαρχο με τη συμβολική τιμή των 44 ευρώ για ηθική βλάβη και τις φθορές που προκλήθηκαν στο αυτοκίνητό τους.

►Οι τρεις κατηγορούμενοι κάθισαν στο εδώλιο αντιμετωπίζοντας τις κατηγορίες της διατάραξης κοινής ειρήνης και της διακεκριμένης περίπτωσης φθοράς (για τις ζημιές στο αυτοκίνητο που μετέφερε τον κ. Μπουτάρη), ενώ ο 20χρονος, που τιμωρήθηκε με την μεγαλύτερη ποινή, αντιμετώπιζε, επιπλέον, το αδίκημα της πρόκλησης επικίνδυνης σωματικής βλάβης.

Η απολογία των τριών

Συγγνώμη για τις πράξεις τους ζήτησαν από το δήμαρχο Θεσσαλονίκης οι τρεις κατηγορούμενοι που συμμετείχαν στην τραμπούκικη επίθεση εναντίον του κατά τη διάρκεια των εκδηλώσεων για τη Γενοκτονία των Ποντίων. Οι δύο 20χρονοι και ο ένας 36χρονος είπαν πως παρασύρθηκαν από το πλήθος προσπαθώντας να δικαιολογήσουν τις ενέργειές του.

Σύμφωνα με το ΑΠΕ-ΜΠΕ, ο πρώτος εκ των δύο 20χρονων είπε ότι έκανε λάθος και μίλησε για απρεπή συμπεριφορά. «Είμαι Πόντιος και κατέβηκα να τιμήσω τη μνήμη των Ποντίων. Είδα κόσμο να αποδοκιμάζει ένα πρόσωπο και πλησίασα να δω ποιο ήταν αυτό. Παρασύρθηκα από ανοησία και λόγω της μετεφηβικής μου ηλικίας» απολογήθηκε και ομολόγησε τις ενέργειές του.

Επιβεβαίωσε, δε, ότι είναι γνωστής πολεμικών τεχνών και ζήτησε συγγνώμη από το δήμαρχο προσωπικά και τον πατέρα του, που κατέθεσε προηγουμένως στο δικαστήριο. Ο πατέρας του νεαρού, ο οποίος είναι ιερέας, ανέφερε κατά την κατάθεσή του ότι ο γιος του έκανε λάθος.

Από την πλευρά του, ο 36χρονος απολογήθηκε ότι δεν γνώριζε το πρόσωπο εναντίον του οποίου επιτίθετο το πλήθος. «Δεν γνώριζα ποιος ήταν. Έκανα μεγάλο λάθος και ζήτω συγγνώμη. Παρασύρθηκα από το πλήθος. Είχα ακούσει ότι είχε αφήσει (ο δήμαρχος) τους γκέι να κάνουν παρέλαση» είπε.

Ο τρίτος κατηγορούμενος επικαλέστηκε το νεαρό της ηλικίας του, για να δικαιολογήσει τις ενέργειές του, προσθέτοντας ότι παρασύρθηκε από το πλήθος, ενώ ομολόγησε ότι χτύπησε το τζάμι με τους υαλοκαθαριστήρες του αυτοκινήτου του δημάρχου.

Προηγουμένως, καταθέτοντας ως μάρτυρας κατηγορίας, η πρόεδρος του δημοτικού συμβουλίου Καλυψώ Γούλα, περιέγραψε καρέ καρέ τα όσα διαδραματίστηκαν το απόγευμα του Σαββάτου. «Ξαφνικά, εκεί που καθόμαστε, γίνεται ένα ντου, σαν να δόθηκε σύνθημα από κάπου, κι άρχισαν να μας κυκλώνουν. Σε κλάσματα δευτερολέπτων κατευθυνθήκαμε προς το Βασιλικό Θέατρο για να φύγουμε. Όταν έπεσε κάτω ο δήμαρχος και συνέχισαν να τον χτυπούν, εκεί φοβήθηκα», σημείωσε η κ. Γούλα.

Από το βήμα του μάρτυρα κατέθεσε επίσης ο φρουρός του δημάρχου. Ήταν «σαν να δόθηκε ένα έναυσμα να μας περικυκλώσουν κι άρχισαν να τον ρίχνουν κλωτσιές στα πόδια» κατέθεσε και περιέγραψε τη συμμετοχή καθενός εκ των κατηγορουμένων στην επίθεση.

► Γιάννης Μπουτάρης

Εξεταζόμενος από το δικαστήριο ο δήμαρχος Θεσσαλονίκης κατέθεσε:

«Πήγα στη συγκέντρωση της Γενοκτονίας των Ποντίων, όπως όφειλα ως δήμαρχος. Προχώρησα στα λάβαρα, ο κόσμος ήταν ήσυχος. Άκουσα να με βρίζει ο κ. Ψωμιάδης. Ξαφνικά συνειδητοποίησα ότι σε δυο–τρία σημεία ακούγονταν συνθήματα σε βάρος μου. Ανησύχησα... Ξεκίνησαν από συγκεκριμένα σημεία τα συνθήματα και συνειδητοποίησα να με πλησιάζουν.

»Αισθάνθηκα να με πλαισιώνουν άνθρωποι και γυναίκες να φωνάζουν "ηρεμήστε". Με πλησιάζει ένας και μου λέει: "Τι γυρεύεις εσύ εδώ ρε; Ποιος σε κάλεσε;". Ένιωθα να σφίγγει ο κλοιός, το βρίσιμο πήγαινε σύννεφο. Μετά από αυτό με πήραν οι συνοδοί μου να φύγω από τον χώρο. Έφαγα μερικές κλωτσιές, ανέβηκα στο πεζούλι, άρχισαν να πέφτουν και μπουκάλια».

Ο δήμαρχος αναγνώρισε έναν εκ των τριών συλληφθέντων (τον έναν από τους δύο 20χρονους) και συνέχισε λέγοντας:

«Δέχτηκα κλωτσιά στο στομάχι. Πόνεσα, ήταν δυνατή, πέτυχε και τον συνοδό μου. Μου είπε ένας φίλος μου ότι εάν με έπιανε κανονικά θα μου έκανε την κοιλιά κομμάτια [...] Βγήκα από τον κόσμο. Περπατούσα και προσπαθούσα να προστατευτώ.Όταν έπεσα, αισθάνθηκα να με χτυπάνε παντού. Ήταν η μοναδική στιγμή που τρόμαξα».

Ο κ. Μπουτάρης κλήθηκε να περιγράψει τη συμμετοχή καθενός από τους συλληφθέντες. Για τον 36χρονο ομογενή είπε ότι έβγαλε την μπλούζα του με πρόθεση να τον χτυπήσει, ενώ για τον τρίτο συλληφθέντα, επίσης 20 ετών, ανέφερε πως «ήταν παντού».

«Είναι ξεκάθαρο ότι υπήρχε ενορχηστρωτής και κάθε τόσο έδινε το σύνθημα. Μετά χτύπησε παλαμάκια και μαζεύτηκαν γύρω – γύρω. Τρόμαξα είχα κάνει πρόσφατα στεντ, φοβήθηκα μήπως μείνω στον τόπο. Αισθάνθηκα έντονο πόνο από κλωτσιές», συμπλήρωσε.

Υποστήριξε, επίσης, πως οι δράστες «με χτύπησαν παντού -στα πόδια, στην πλάτη, στον αυχένα, με μπουκάλια νερό και άλλα αντικείμενα».

Αναφέρθηκε, τέλος, στο γεγονός πως στο Ιπποκράτειο νοσοκομείο, όπου νοσηλεύτηκε αμέσως μετά το περιστατικό της επίθεσης, είδε έναν εκ των συλληφθέντων να «του ράβουν οι γιατροί το χέρι» και «όταν συνειδητοποίησε ο 20χρονος την παρουσία μου στο νοσοκομείο ούτε συγγνώμη ζήτησε ούτε τίποτα και έφυγε άρον άρον».

Έρευνα

Εν τω μεταξύ, οι αρχές πραγματοποιούν έρευνα για τον εντοπισμό ενός άνδρα που, όπως φαίνεται καθαρά σε βίντεο που κυκλοφορεί από την επίθεση, δίνει το σήμα με τα χέρια του και αμέσως νεαροί ορμούν εξαγριωμένοι πάνω στον δήμαρχο.